ناس کورد-
پارێزگاری هەولێر ڕایگەیاند، ڕێگە نادەن هیچ کەس یاری بە نرخی خۆراک و بازاڕ و پێداویستی هاوڵاتییان بکات و بە توندی سزا دەدرێن.
ئومێد خۆشناو، پارێزگاری هەولێر لە ڕاگەیەنراوێکدا کە کۆپییەکی دەستی "ناس کورد" کەوتووە (10ی نیسانی 2021) ڕایگەیاند، ئەمڕۆ (10ی نیسانی 2021) لە دیوانی پارێزگا "بۆ چاودێریکردنی بازاڕ و ڕێگەگرتن لەو کەسانەی بەقۆستنەوەی مانگی پیرۆزی ڕەمەزان یاری بەنرخ و پێداویستییەکانی هەوڵاتییان دەکەن لەگەڵ لیژنەی هاوبەشی قائیمقامیەتی ناوەندی هەولێر کۆبوونەوەیەکمان ئەنجامدا."
باسی لەوەشکردووە، "جەختمان لە چاودێریکردنی چڕی بازاڕ و نرخ و کەلوپەل و پێداویستییەکانی هاوڵاتییان کردەوە و لیژنەی هاوبەشی قائیمقامیەتمان بەسەرۆکایەتی قائیمقام ڕاسپارد توندترین ئیجرائات لەگەڵ ئەو کەسانە بکرێ کە مانگی پیرۆز ڕەمەزان دەقۆزنەوە و نرخی خۆراک و پێداویستییەکان لەسەر هاوڵاتییان زیاد دەکەن."
دەشڵێت، "ڕامانگەیاند کە نابێت ڕێگە بە هیچ کەس بدرێت یاری بەنرخی خۆراک و بازاڕ و پێداویستی هاوڵاتییان بکات."
ئاماژەی بەوەشکردووە، تەواوی ئەو چێشتخانە و خواردنگانەی کراوەدەبن لەمانگی یپرۆزی ڕەمەزان دەبێت شوێنەکانیان بەتەواوی بەپەردە داخراو و داپۆشراوبێ و ڕەچاووی ڕێزگرتن لە مانگی پیرۆزی ڕەمەزان و ڕۆژوگرانی بکات، بەپێچەوانەوە ڕێکاری توندی یاساییان لەبەرامبەردا دەگرێتەبەر.